Bake & Brew เบอเกอรี่ที่เคยอยู่รวมในร้านอาหารองุ่น เพิ่งขยับแยกออกมาเป็นสัดส่วนในห้องกระจกด้านหน้าร้าน ทำให้ได้นั่งกินขนมแบบเป็นได้บรรยากาศดีขึ้น เปิด 9:00-21:00 น. ทุกวัน หยุดวันจันทร์ที่2 และ4 ของเดือน

บริการเครื่องดื่มหลากหลาย เค้ก สโคน บราวนี่ ช็อคโกแลตสด และขนมจุกจิกหลายอย่าง รวมทั้งมีเมนูขนมแบบทำเสิร์ฟใหม่ๆ อย่าง โทสต์ วาฟเฟิล แอปเปิ้ลครัมเบิ้ล แพนนาคอตต้า ช็อคโกแลตลาวา พร้อมไอศครีม (ทางร้านใช้ไอศครีมของวอลล์) 

ช่วงประมาณ 2 ปีก่อน ได้เคยซื้อเค้ก และลองกินโทสต์ไปแล้ว (ตามรีวิวเบอเกอรี่ในร้านองุ่นช่วงต้นปี 2013) ถือว่าอร่อยใช้ได้ โดยอย่านำไปเปรียบเทียบกับร้านในเมืองที่ราคาสูงกว่ามาก 

ครั้งนี้มาลองร้านใหม่ สั่งรายการขนมดังนี้

- แอปเปิ้ลครัมเบิ้ล 115.- (เพิ่งเห็นว่าในบิลคิดเงิน 135 บาท แต่ในเมนูพิมพ์ 115.-)
เสิร์ฟมาในถ้วยเล็กๆ พร้อมไอศครีม 1 ลูก ปกติเป็นรสวนิลา แต่ขอเปลี่ยนเป็นรสคุ้กกี้แอนด์ครีม ตัวเนื้อแอปเปิ้ลอุ่นๆ นิ่มแบบผิวยังกรุบๆ รสไม่หวานมาก กินเข้ากันกับครัมเบิ้ล เคี้ยวเพลินๆ ไอศครีมตามมาตรฐานวอลล์ เมนูนี้ไม่ค่อยคุ้มด้านปริมาณ แต่รสชาติใช้ได้

- ช็อคโกแลตลาวา 135.-
เสิร์ฟมาในถ้วยเล็กๆ พร้อมไอศครีมรสวนิลา 1 ลูก ช็อคโกแลตอุ่นมาร้อนๆ รสเข้มข้น ออกหวานมากกว่าขม 

- บานานาวาฟเฟิล 105.-
วาฟเฟิลชิ้นใหญ่ 2 ชิ้น ทำใหม่ๆ อุ่นๆ เนื้อนุ่มผิวนอกกรุบๆ แต่ตัวแป้งออกจะร่วนไปนิด เปลี่ยนไอศครีมจากวนิลา เป็นรสชาเขียว 

ชิมไอศครีมไป 3 รส ชอบรสคุ้กกี้แอนด์ครีมมากสุด

บรรยากาศในร้านไม่ได้แต่งอะไรมาก แต่ดีที่แยกออกมาจากส่วนของร้านอาหาร พอเป็นที่พึ่งได้สำหรับย่านนี้